ToekomsVenster: Jy weet nie wat vir jou voorlê nie(Foto: Pixabay) Hy wat by die Allerhoogste skuiling vind en die beskerming van die Almagtige geniet, hy sê vir die Here: ‘U is my toevlug en my veilige vesting, my God op wie ek vertrou’. – Psalm 91:1-2 Sekere ervarings laat ŉ mens net weer besef hoe verskriklik kort die lewe is; voorlopig, onvoorspelbaar en soms hartseer. Jy staan tog nie in die oggend op en besluit dat die dag vol uitdagings gaan wees nie. Jy kan in elk geval nie vir die onbekende voorberei nie. Dit kom in allerlei gedaantes na jou toe. Dit verras, oorrompel en oorweldig jou. Gedurende die week het ons, as gesin, weer diep bewus geword van die onvoorspelbaarheid van die lewe. Mense binne ons onmiddellike verwysingsraamwerk is hierdie week deur 20 gewapende mans aangehou en beroof. Die episode het nie minder nie as drie ure lank aangehou. Personeellede is toegesluit en miljoene rande se voorraad is in ongemerkte trokke weggery. Niemand het onraad vermoed nie, omdat die een persoon in die sekuriteitsmaatskappy wat op ŉ noodknoppie reageer het self aangehou is. Iemand anders, een van die personeellede, moes doodluiters, wapen teen die kop, straat op ry om voor te gee dat daar ŉ patrolliemotor is. Die mense was gelukkig om met hul lewens daarvan af te kom. Dit maal in jou kop − wat kon gebeur het. Die een jongman se baba is Sondag wat verby is gedoop. Die ander is verantwoordelik vir die welsyn van sy meer as twintig personeellede. Dit kon so anders geëindig het. Ons leef in ŉ tyd waar mense se lewens oënskynlik niks werd is nie. Die gebeure by verskillende tavernes die afgelope tyd kom by ŉ mens op. Natuurlik help dit nie om te tob oor wat verby is nie. Dat ŉ mens egter nuut en anders na die lewe, en in aansluiting by gister se boodskap, die oomblik, kyk is inderdaad so. Wat lê vandag vir ons voor? Die troos is dat die Here oral en altyd teenwoordig is. Hy is Immanuel, God met ons. Dit wat betekenis het, in besonder ons verhouding met Hom en die sekerheid wat dit inhou, kan niemand van ons wegneem nie. Daardie sekuriteit oorspan tyd en ruimte. Tog is ŉ mens diep, diep dankbaar as jy gespaar word om die storie te vertel, om weer na te dink oor alles, om jou prioriteite te heroorweeg, om jou seëninge te tel, om jou mense lief te hè. Ongeag van wat vandag inhou, God is reeds daar.